শান্তাকুমারন শ্রীসন্থের উপর থেকে চির নির্বাসন তুলে নেওয়া হোক, দাবি তুলছেন অনেক ক্রিকেট ভক্তকেই। ২০১৩ সালে শ্রীসন্থ ও রাজস্থান রয়্যালসের দুই ক্রিকেটার অজিত চান্ডিলা এবং অঙ্কিত চৌহানকে স্পট-ফিক্সিংয়ের জন্য আজীবন নির্বাসিত করেছিল বিসিসিআই। দিল্লি আদালত দক্ষিণ আফ্রিকায় অনুষ্ঠিত টি টোয়েন্টি বিশ্বকাপ-জয়ী দলের অন্যতম সদস্য শ্রীসন্থকে সমস্ত অভিযোগ থেকে মুক্তি দিলেও বোর্ড তাঁর উপর থেকে কোনওভাবেই নিষেধাজ্ঞা তোলেনি। শ্রীকে নিয়ে চলছে টালবাহানা। ক্রিকেটের মূলস্রোতে তিনি ফিরবেন কিনা, তার উত্তর দেবে সময়। এর মধ্যেই তিনি রুপোলি পর্দায় ঝড় তুলে দিয়েছেন।
বরাবরই বিনোদন জগৎ আকর্ষণ করে শ্রীসন্থকে। ক্রিকেট থেকে সরে যাওয়ার পরে কেরলের ফাস্ট বোলার সেদিকেই হেঁটেছিলেন। ক্রিকেট ছেড়ে ছবির জগতে পা রেখেছেন প্রায় বছর চারেক। শেষমেশ সেই পেশাকেই ভবিষ্যৎ করে নিতে চলেছেন শ্রীসন্থ। মালায়লম ছবিতে অভিনয় করেছেন তিনি। তাঁর ভিতরে অভিনয় ক্ষমতা আছে, তা দেখিয়ে দিয়েছেন শ্রীসন্থ।
এ বার সেই ক্ষমতা দেখানোর জন্য বলিউডের ছবিতে অভিনয় করতে চলেছেন শ্রীসন্থ। সবাই জানেন, নাচতে দক্ষ শ্রীসন্থ। ‘অকসর-২’ ছবিতে অভিনয় করার জন্য প্রস্তাবও পেয়েছেন তিনি। গত মাসে মালায়লম ছবি ‘টিম ৫’ মুক্তি পাওয়ার পর থেকেই বলিউডে পা রাখার জন্য চেষ্টা করছিলেন শ্রী। এবার এসে গেল সেই সুযোগও।
বলিউডে ডাক পাওয়ার প্রসঙ্গে শ্রীসন্থ বলেছেন, ‘‘ঈশ্বর আমাকে যা যা ভালো জিনিস দিয়েছেন, তার জন্য আমি কৃতজ্ঞ। ‘অকসর ২’ ছবিতে থাকতে পেরে আমি আনন্দিত। আশা করি, দর্শকরা আমাকে পছন্দ করবেন এই ছবিতে।’’